Saksalaisella sotilashautausmaalla lepää yli kolmesataa sotilasta. Suurin osa on kuollut onnettomien sattumien vuoksi.

Elokuun 5. päivänä vuonna 1942 saksalaiset sotilaat olivat todennäköisesti hyvällä tuulella. Edessä oli kotiloma Saksassa, kunhan juna veisi heidät ensin Hankoon, josta laiva Saksaan lähtisi. Suomessa sapuska oli kehnoa, sillä takana oli katovuosi ja perunakin oli loppunut jo kokonaan keväällä. Saksassa luvassa olisi parempaa ruokaa ja mikä parasta, osalla kotona odotti vaimo ja perhe. Todennäköisesti yksi toiveikkaista junamatkaajista oli 32-vuotias Wilhelm Puhl.